## **Ráðgjafarnefnd Menntamálastofnunar – 5. fundur**

## Haldinn 14. september 2021, kl. 14:00-16:00 í Menntamálastofnun og Teams.

Kópavogi, 14. september 2021

Tilvísun: T21020049

*Fundarmenn: Ráðgjafarnefnd: Anna María Gunnarsdóttir, Anna Kristín Sigurðardóttir, Elísabet Siemsen, Jóhanna Vigdís Arnardóttir, Jón Torfi Jónasson, Sigrún Edda Eðvarðsdóttir og Svandís Ingimundardóttir.*

## *Frá Menntamálastofnun: Arnór Guðmundsson, Katrín Friðriksdóttir, Kolfinna Jóhannesdóttir, Sveinbjörn Y. Gestsson, Thelma Clausen Þórðardóttir (undir fyrsta dagskrárlið) og fundarritari Erla Ósk Guðjónsdóttir.*

*Dagskrá:*

*1. Aðgerðir vegna stöðunnar í starfsemi og mannauðsmálum Menntamálastofnunar.*

## *2. Aðgerðaáætlun vegna Menntastefnu 2030 og hlutverk Menntamálastofnunar.*

1. **Aðgerðir vegna stöðunnar í starfsemi og mannauðsmálum Menntamálastofnunar.**

Thelma C. Þórðardóttir mannauðsstjóri MMS kynnti stöðu málsins. Í kjölfar niðurstaðna könnunar meðal starfsmanna á líðan og starfstengdum þáttum sem gerð var á vegum mennta- og menningarmálaráðuneytis og sýndi alvarlega stöðu starfsanda, samskipta og stjórnunar innan MMS hefur ráðuneytið fengið ráðgjafarfyrirtækið Auðnast til að vinna áhættumat út frá félags- og vinnuverndandi þáttum og starfsumhverfi. Öllu starfsfólki er boðið einstaklingsviðtal (um 30 mín.) og hefur nú rúmlega helmingur starfsfólks þegið viðtal og fyrirhugað er að þeim ljúki í næstu viku. Í kjölfar viðtala fá starfsmenn viðeigandi stuðning og/eða fræðslu. Að loknum viðtölum verður kynning á niðurstöðum og aðgerðaáætlun til ráðuneytis og stjórnenda og starfsfólks MMS þar sem gefst tækifæri til ábendinga og athugasemda.

Forstjóri lagði áherslu á að stofnunin sjálf sé að leggja sitt afl á vogarskálarnar og hefur verið með það markmið að taka vel ígrunduð skref með það að markmiði að auka gagnsæi í stjórnun og vinnslu verkefna. Fjármál stofnunarinnar lágu loksins fyrir í ágúst og nú er hægt að skipuleggja starfsemi skv. því.

1. **Aðgerðaáætlun vegna Menntastefnu 2030 og hlutverk Menntamálastofnunar.**

Mjög mikilvægir þættir eru í aðgerðaáætlun um menntastefnuna og hlutverk MMS er veigamikið, sérstaklega sem framkvæmdaaðila ýmissa verkefna. Eftir sem áður eru margir óvissuþættir til staðar. Mjög mikilvægt er að fá fram skýrar línur vegna verkefna og hefja samtal við ráðuneytið. Ánægjulegt er að margar af ábendingum og athugasemdum þeim sem MMS hefur komið á framfæri við ráðuneytið hafa verið teknar til greina.

Menntamálastofnun hefur þróast sem vaxandi þjónustustofnun og það eru miklar kröfur gerðar til hennar frá samfélaginu öllu og í því sambandi er mjög mikilvægt að styðja við t.d. sveitarfélög til að nota verkfæri MMS eins og t.d. Lesferil og námsgögn. Mikil óvissa ríkir með mörg verkefni eins og t.d. læsisverkefnið, stöðu á námsgagnaútgáfu og samræmd könnunarpróf.

Menntamálastofnun hefur lagt fram hugmyndir um framkvæmd samræmdra könnunarprófa. Ekkert fjármagn hefur fengist fyrir nýju prófakerfi sem er nauðsynlegt eigi að þróa prófin frekar. Einnig er rík þörf á kerfi fyrir stafræna miðlun námsefnis.

Vakin var athygli á að verkefnum þeim sem koma frá ráðuneytinu fylgja verkefnislýsingar og ákveðið fjármagn er eyrnamerkt þeim verkefnum. Menntamálastofnun telur hins vegar að það skorti á samráð um verkefnalýsingarnar og fjármögnun verkefna samkvæmt þeim.

Greint frá umbótaverkefnum á sviði framhaldsskólamála sem unnið er að í samstarfi við mennta- og menningarmálaráðuneytið. Þar á meðal er innleiðing rafrænnar ferilbókar, undirbúningur að hönnun nýs kerfis til að halda utan um námsbrautir framhaldsskóla og endurskoðun á ferli og þróun á nýju kerfi fyrir innritun í framhaldsskóla.

**Hugleiðingar ráðgjafarnefndar:**

Ráðgjafarnefndin velti fyrir sér hvernig hægt sé að leggja Menntamálastofnun lið. Nefndinni þykir ljóst að MMS hefur umboð til að setja fram tillögur um forgangsröðun verkefna miðað við fjármagn og það er spurning hvernig hægt er að virkja þá röðun inn í menntastefnuna. Einnig þarf að hafa í huga að það er hægt að færa fjármagn til innan stofnunarinnar og hætta þjónustu sem ekki fæst fjármagn til.

Aukið aðgengi leikskóla og framhaldsskóla að námsgögnum er sett fram í aðgerðaáætlun Menntastefnunnar, en upplýsingar um fjármagn eru ekki fyrirliggjandi. Ekki er ljóst hver hlutur reglubundinnar námsgagnagerðar er í menntastefnunni? Ekki liggja fyrir tímasettar aðgerðir, kostnaðarmat og fjármögnun.

Rætt um að sveitarfélög skoði sína ábyrgð og segi hvað þau vilja varðandi þau verkefni MMS sem snúa að þeim, s.s. ytra matið og námsefni. Þar sem rekstur grunnskólans er á könnu sveitarfélaganna eru það mikilvægir hagsmunir þeirra að náms- og gæðamati sé virkt og námsefni uppfylli nútímakröfur.

Í ljósi þess að vaxandi kröfur eru um að Menntamálastofnun veiti aukna þjónustu til skóla og sveitarfélaga umfram lagaskyldur sem stjórnsýslustofnun þá telur ráðgjafarnefnd koma til greina að leggja til við mennta- og menningarmálaráðuneyti að gerðar verði breytingar á lögum um MMS.

Ákveðið var að stefna að næsta fundi í nóvember nk.